《水调歌头 读董舜民苍梧词题后》
清代·陈维崧

老屋数间耳，世事不关渠。堆墙牛腰囷蠢，巨束笋般粗。

中有奇文兀奡，每夜必腾光怪，鳌掷与鲸呿。力压古声叟，气慑万獠奴。

珠零乱，玉夭矫，翠模糊。我行以手扪摸，作此定谁欤。

既似苔纹瓦篆，又似碑残鼓齾，字里吼于菟。乃是兰陵董，词集曰苍梧。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。